**Tragikomedija** v Parmi: »Najboljša evropska predstava« režiserja Harisa Pašovića. Sarkastična predstava o korupciji in drugih težavah

Črna komedija o Evropski uniji, ki jo je treba jemati resno

IDA BOZZI

Satirična tragikomedija, posvečena Evropi, ki na oder prinaša namišljeno tekmovanje med gledališkimi igralci pod drobnogledom žirantov, je priložnost za uprizoritev trenutnih težav in napak Evropske unije ter prednosti, ki jih ta prinaša*. Najboljša evropska predstava* je naslov nove gledališke predstave bosanskega režiserja Harisa Pašovića (Sarajevo, 1965; fotografija spodaj), ki jo je ta napisal v sodelovanju z Markom Bratušem. Po premieri v poljskem mestu Opole (desno: fotografija Edgar De Poray) je predstava v soboto, 21. oktobra, doživela krstno uprizoritev v Italiji v Teatro Due v Parmi (ob 20.30; repriza v nedeljo, 22. oktobra, ob 16.00). Predstava je nastala v koprodukciji gledališča Fondazione Teatro Due in štirih drugih gledališč, ki so del mreže ETC – Evropske gledališke konvencije (Poljska, Kosovo, Malta, Slovenija).

Zanimivo je, kot pojasnjuje Pašović, »razumevanje« okoliščin poljske premiere: »Nismo se zavedali, da smo na odru ravno v času volitev. V zraku je bilo čutiti posebno vzdušje. Vse tri predstave so bile razprodane in publika nas je nagradila s stoječimi ovacijami. Mislim, da je razlog to, da je predstava nekakšna črna komedija o Evropi, našem gledališču in vseh naših težavah: okolju, demokraciji, fašizmu, nacizmu, feminizmu, rasizmu, splavu. Govori tudi o korupciji in umoru dveh novinarjev, Daphne Caruana Galizia na Malti in Jána Kuciaka na Slovaškem. Predstava se s črnim humorjem loteva t. i. »evropske politične krize«. Žirante na uprizorjenem namišljenem tekmovanju na primer vodi skorumpirani predsednik Evropskega parlamenta, kar aludira na afero Katargate.

Kot navaja režiser, je *Najboljša evropska predstava* satira, ki pa je ne gre razumeti kot »protievropsko«, prej obratno, in to ne samo zato, ker v njej sodeluje pet evropskih gledališč in umetniki iz osmih držav evropske celine. »Predstava nam razkriva razloge, zakaj bi morali biti v Evropi enotni. Če želimo zgraditi močno Evropo, moramo biti kritični in brez zadržkov govoriti o svojih težavah, kot je denimo korupcija. Močno Evropo lahko zgradimo samo z odprtimi demokratičnimi razpravami o težavah, ki nas pestijo. Tudi gledališče mora biti močnejše in drznejše: dolžni smo obravnavati vsa vprašanja sodobnosti.«

Po Parmi bo predstava uprizorjena 9., 10. in 11. februarja 2024 v Valletti na Malti, 16. aprila v Novi Gorici v Sloveniji in 25. aprila v Prištini na Kosovu. V njej nastopajo italijanska igralca Paola De Crescenzo in Davide Gagliardini, slovenska igralka Ana Facchini, francoski igralec Ibrahim Koma, kanadska igralka kosovskega rodu May-Linda Kosumovic, poljska igralka Weronika Kozakowska, malteška igralca Philip Leone Ganado in Gianni Selvaggi, avstrijski igralec Felix Römer, kosovski igralec Armend Smajli in poljski igralec Błażej Stencel.